**แผนการปฏิรูปประเทศด้านกฎหมาย**

การกำหนดกรอบการดำเนินการตามแผนปฏิรูปประเทศด้านกฎหมายพิจารณาจากเรื่องที่ดำเนินการ
อยู่ในปัจจุบัน เพื่อให้เกิดผลอย่างต่อเนื่องและเป็นรูปธรรมโดยเร็ว โดยยึดหลักการตามรัฐธรรมนูญ
แห่งราชอาณาจักรไทย ซึ่งได้มีการกำหนด “กลไก” ที่สำคัญไว้หลายประการเพื่อให้เกิดการปฏิรูปกฎหมาย โดยเฉพาะหลักการตามมาตรา ๗๗ ของรัฐธรรมนูญแห่งราชอาณาจักรไทย ที่มีการกำหนดหลักเกณฑ์และกลไกดำเนินการในเรื่องต่าง ๆ เพื่อให้กฎหมายเป็น “กฎหมายที่ดี” และสอดคล้องกับสภาพความต้องการที่แท้จริง
ของสังคม ทั้งในส่วนของการวิเคราะห์ผลกระทบของกฎหมายเพื่อคำนึงถึงภาระและต้นทุนในการดำเนินการ
ตามกฎหมาย การประเมินผลสัมฤทธิ์ของกฎหมายที่ใช้บังคับอยู่เพื่อทบทวนความจำเป็นและเหมาะสมให้สอดคล้องกับความเปลี่ยนแปลงของสภาพสังคม การเปิดโอกาสให้ประชาชนได้มีส่วนร่วมในการแสดงความคิดเห็นและติดตามตรวจสอบทั้งในขั้นตอนของการจัดทำร่างกฎหมายและการทบทวนความเหมาะสมของกฎหมาย และการสร้างการรับรู้และเข้าถึงกฎหมายได้โดยง่าย เพื่อสื่อถึงความต้องการของสังคมและเพื่อให้ประชาชนได้รับรู้
และเข้าใจถึงสาระของกฎหมาย อันจะทำให้สามารถใช้ “สิทธิ” ของตนได้อย่างเหมาะสม และปฏิบัติ “หน้าที่” ตามกฎหมายได้อย่างถูกต้อง ซึ่งจะต้องดำเนินการอย่างต่อเนื่องให้เกิดผลอย่างเป็นรูปธรรม

 การกำหนดประเด็นปฏิรูปและผลอันพึงประสงค์ของการปฏิรูปประเทศด้านกฎหมายมุ่งเน้นการสร้าง “กลไกทางกฎหมาย” เพื่อให้เกิดการพัฒนาตามหลักการ “มั่นคง มั่งคั่ง และยั่งยืน” สอดคล้องกับบริบทของการพัฒนาสู่ THAILAND 4.0 ตามนโยบายของรัฐบาล และเป็นไปตามหลักปรัชญาของเศรษฐกิจพอเพียงตามแนวพระราชดำริของพระบาทสมเด็จพระปรมินทรมหาภูมิพลอดุลยเดช รัชกาลที่ ๙ ตลอดจนเป้าหมายการพัฒนา
ที่ยั่งยืนของสหประชาชาติ (Sustainable Development Goals (SDGs)) โดยกำหนดประเด็นปฏิรูปด้านกฎหมายเพื่อรองรับตามหลัก **“ทวิยุทธศาสตร์”** ทั้งในเรื่องของการกำหนดให้มี**กลไกทางกฎหมายเพื่อเพิ่มความสามารถ
ในการแข่งขันของประเทศ**เพื่อให้ทันต่อการพัฒนาตามกระแสโลกาภิวัฒน์ เช่น กำหนดให้มีกลไกการพิจารณายกเลิกหรือปรับปรุงกฎหมายที่เป็นอุปสรรคต่อการประกอบอาชีพและการดำเนินธุรกิจ (Regulatory Guillotine)
การทบทวนกฎหมายที่เกี่ยวกับการอนุมัติ/อนุญาตเพื่ออำนวยความสะดวกในการติดต่อราชการ หรือกำหนดให้
มีการพัฒนาฐานข้อมูลกฎหมายเพื่อให้ประชาชนสามารถเข้าถึงได้โดยสะดวก และการกำหนดให้มี**กลไกทางกฎหมาย
เพื่อสร้างความเป็นธรรมและขจัดความเหลื่อมล้ำในสังคม** โดยเสนอให้มีกลไกในการพิจารณาทบทวนกฎหมาย
ที่มีผลในการสร้างความเหลื่อมล้ำและความไม่เป็นธรรมในสังคม เช่น การพิจารณายกเลิกหรือปรับปรุงกฎหมายขายฝากเพื่อมิให้เป็นช่องทางในการเอาเปรียบผู้มีรายได้น้อย การปรับปรุงบทกำหนดโทษทางอาญาให้เหมาะสมกับสภาพความผิดหรือกำหนดมาตรการลงโทษให้เหมาะสมกับฐานะของผู้กระทำความผิดเพื่อมิให้บุคคลต้อง
รับโทษหนักเกินสมควร หรือการเสนอให้มีการตรากฎหมายเพื่อส่งเสริมการขจัดความเหลื่อมล้ำในสังคม
เช่น กฎหมายว่าด้วยวิสาหกิจชุมชนเพื่อส่งเสริมการกระจายรายได้ให้แก่สังคม ตลอดจนกำหนดให้พัฒนากลไกยุติธรรมชุมชนเพื่อให้สามารถช่วยเหลือทางกฎหมายแก่ประชาชนได้อย่างทั่วถึง

 เป้าหมายหรือผลอันพึงประสงค์ของการปฏิรูปประเทศด้านกฎหมาย ๑๐ ประการ ดังต่อไปนี้

**เป้าหมายหรือผลอันพึงประสงค์ที่ ๑** มีกลไกให้การออกกฎหมายเป็นกฎหมายที่ดีและเท่าที่จำเป็น รวมทั้งมีกลไกในการทบทวนกฎหมายที่มีผลใช้บังคับแล้ว
เพื่อให้สอดคล้องกับหลักการตามมาตรา ๗๗ ของรัฐธรรมนูญแห่งราชอาณาจักรไทย

**เป้าหมายหรือผลอันพึงประสงค์ที่ ๒** ยกเลิกหรือปรับปรุงกฎหมายที่ล้าสมัย และเป็นอุปสรรคต่อการดำรงชีวิตและการประกอบอาชีพของประชาชน

**เป้าหมายหรือผลอันพึงประสงค์ที่ ๓** มีกลไกทางกฎหมายเพื่อขจัดความเหลื่อมล้ำและสร้างความ
เป็นธรรมในสังคม

**เป้าหมายหรือผลอันพึงประสงค์ที่ ๔** มีกลไกให้มีการตรากฎหมายเพื่อเพิ่มความสามารถในการแข่งขันของประเทศ

**เป้าหมายหรือผลอันพึงประสงค์ที่ ๕** พัฒนากระบวนการจัดทำและตรวจพิจารณาร่างกฎหมาย
ให้รวดเร็ว รอบคอบ และสอดคล้องกับเงื่อนเวลาในการตรากฎหมายตามรัฐธรรมนูญแห่งราชอาณาจักรไทย

**เป้าหมายหรือผลอันพึงประสงค์ที่ ๖** มีกลไกให้ประชาชนมีส่วนร่วมในการจัดทำและเสนอร่างกฎหมายที่มีความสำคัญ และจัดให้มีกลไกช่วยเหลือประชาชนในการจัดทำและเสนอร่างกฎหมาย รวมทั้งการให้ความช่วยเหลือทางกฎหมายแก่ประชาชน

**เป้าหมายหรือผลอันพึงประสงค์ที่ ๗** มีกลไกให้ประชาชนเข้าถึงกฎหมายโดยสะดวกและเข้าใจกฎหมายได้ง่ายรวมทั้งการพัฒนาระบบฐานข้อมูลของกฎหมาย คำพิพากษา คำวินิจฉัย หรือการตีความกฎหมาย
ให้ประชาชนเข้าถึงได้โดยสะดวก

**เป้าหมายหรือผลอันพึงประสงค์ที่ ๘** ปฏิรูปการเรียนการสอนและการศึกษาอบรมวิชากฎหมาย
เพื่อพัฒนานักกฎหมายให้เป็นผู้ประกอบวิชาชีพที่ดี

**เป้าหมายหรือผลอันพึงประสงค์ที่ ๙** พัฒนาระบบเทคโนโลยีสารสนเทศเพี่อสนับสนุนให้ประชาชนติดต่อกับเจ้าหน้าที่ผู้บังคับใช้กฎหมายได้โดยสะดวก
เพื่อลดค่าใช้จ่ายและขจัดช่องทางการทุจริตประพฤติมิชอบ

**เป้าหมายหรือผลอันพึงประสงค์ที่ ๑๐** มีกลไกส่งเสริมการบังคับใช้กฎหมายให้มีประสิทธิภาพยิ่งขึ้น